Σε περίπτωση που η ΑΕΚ προκριθεί απέναντι στην Σέλτικ θα βρει απέναντί της μία εκ των Μάλμο ή Βίντι και το SDNA σκιαγραφεί το προφίλ των πρωταθλητών Σουηδίας και Ουγγαρίας.

Η κληρωτίδα έφερε στον δρόμο της ΑΕΚ εφόσον προκριθεί κόντρα στη Σέλτικ, τον νικητή του ζευγαριού της Μάλμο με την Βίντι. Οι πρωταθλητές Σουηδίας που έφτασαν ως εδώ αφήνοντας αρχικά εκτός την Ντρίτα από το Κόσοβο και εν συνεχεία την Κλουζ από τη Ρουμανία φαντάζουν ως το φαβορί στην κόντρα τους με τους πρωταθλητές Ουγγαρίας που προκρίθηκαν απέναντι στην Ντουντενλάζ από το Λουξεμβούργο και τη Λουντογκόρετς από τη Βουλγαρία. Μάλιστα, θα έλεγε κανείς πως αυτή η επιτυχία απέναντι στην πρωταθλήτρια Βουλγαρίας χαρακτηρίζεται και ως η μεγαλύτερη έκπληξη των προκριματικών του Τσάμπιονς Λιγκ μέχρι και αυτό το σημείο.

Μάλμο: Κυρίαρχος στη Σουηδία τα τελευταία χρόνια

Η ομάδα από την δεύτερη μεγαλύτερη πόλη της Σουηδίας έχει τα περισσότερα πρωταθλήματα στη χώρα της (23), έχοντας τερματίσει πρώτη πέντε φορές τα τελευταία οκτώ χρόνια. Η Μάλμο επέστρεψε στο Τσάμπιονς Λιγκ την περίοδο 2011/12 όταν και αποκλείστηκε στα πλέι οφ από την Ντιναμό Ζάγκρεμπ. Παρ’ όλα αυτά, την σεζόν 2014/15 κατάφερε να φτάσει ως και τους ομίλους της κορυφαίας διασυλλογικής διοργάνωσης αποκλείοντας την Σπάρτα Πράγας και την Σάλτσμπουργκ.

Τότε, μάλιστα, στο γκρουπ βρήκε απέναντί της τον Ολυμπιακό μαζί με τις Ατλέτικο Μαδρίτης και Γιουβέντους. Αξιομνημόνευτη η νίκη επί των Πειραιωτών με 2-0 στη Σουηδία, ενώ στο Φάληρο είχαν ηττηθεί με 4-2. Στους ομίλους του Τσάμπιονς Λιγκ έλαβε μέρος και την περίοδο 2015/16 έχοντας αφήσει εκτός συνέχειας στα προκριματικά τις Σάλτσμπουργκ και Σέλτικ. Παρ’ όλα αυτά, η παρουσία της εκεί θα χαρακτηριζόταν μάλλον εφιαλτική κόντρα σε Ρεάλ Μαδρίτης, Παρί Σεν Ζερμέν και Σαχτάρ Ντόνετσκ.

Προπονητής της είναι ο 49χρονος Γερμανός Ούβε Ρέσλερ για τον οποίο η Μάλμο είναι η πρώτη μεγάλη πρόκληση της καριέρας του, έχοντας πάντως περάσει από αρκετές ομάδες της Τσάμπιονσιπ. Έδρα της είναι το «Στάντιον Μάλμο», ένα καινούργιο γήπεδο μιας και φτιάχτηκε μόλις το 2007 και έχει χωρητικότητα 21.000 θεατών. Πρόκειται για ένα όμορφο γήπεδο που όταν γεμίζει μπορεί να αποτελέσει μία αρκετά δυνατή έδρα.

Σε ό,τι αφορά τους παίκτες που ξεχωρίζουν αστέρι της θεωρείται ο Μάρκους Ρόζενμπεργκ με μεγάλη καριέρα σε Άγιαξ και Βέρντερ Βρέμης. Είναι ο ηγέτης αυτής της ομάδας και καθοριστικός παράγοντας στις ευρωπαϊκές επιτυχίες της Μάλμο τα τελευταία χρόνια. Παλιοί μας γνώριμοι από την παρουσία τους στην Ελλάδα τόσο ο Άρνολντ Τρίστανσον που αγωνίστηκε για έξι μήνες στην ΑΕΚ όσο και ο Γκιγέρμο Μολίνς που επέστρεψε στην ομάδα με την οποία έγινε γνωστός μετά την ολοκλήρωση του συμβολαίου του με τον Παναθηναϊκού τον Ιούνιο.

Βίντι: Το μεγάλο αουτσάιντερ από την Ουγγαρία

Δεν έχει καταφέρει ποτέ να φτάσει ως τους ομίλους του Τσάμπιονς Λιγκ. Μεγαλύτερη της διάκριση σε ευρωπαϊκό επίπεδο θεωρείται η πορεία ως και τον τελικό του Κυπέλλου ΟΥΕΦΑ την περίοδο 1984/85. Πρόσφατα έχει να επιδείξει μόλις μία συμμετοχή στους ομίλους του Γιουρόπα Λιγκ την σεζόν 2012/13. Σε ό,τι αφορά τις εγχώριες διακρίσεις της έχει κατακτήσει τρία πρωταθλήματα, όλα εξ’ αυτών μετά το 2010.

Προσωρινή της έδρα της είναι το «Πάντσο Αρένα» χωρητικότητας μόλις 4.000 θέσεων και προπονητής είναι ο 39χρονος Σέρβος, Μάρκο Νίκολιτς με θητεία σε αρκετές ομάδες της χώρας του. Αστέρι της ομάδας θεωρείται ο 35χρονος Ούγγρους κεντρικός αμυντικός, Ρόναλντ Γιουχάζ με μακροχρόνια παρουσία στην Άντερλεχτ όπως και ο επίσης 35χρονος Σέρβος επιθετικός, Ντάνκο Λάζοβιτς.